KIRJALLINEN KYSYMYS E-3029/01 esittäjä(t): Piia-Noora Kauppi (PPE-DE) komissiolle. Turvallisuuspuutteet Euroopan unionin toimielinten korttelissa Brysselissä.



Virallinen lehti nro 115 E , 16/05/2002 s. 0215 - 0216



KIRJALLINEN KYSYMYS E-3029/01 esittäjä(t): Piia-Noora Kauppi (PPE-DE) komissiolle (30. lokakuuta 2001) Aihe: Turvallisuuspuutteet Euroopan unionin toimielinten korttelissa Brysselissä Euroopan unionin toimielimissä työskentelevät ovat liian usein joutuneet työpaikkansa lähettyvillä, niin sanotussa EU-korttelissa, väkivaltaisten ryöstöjen tai ryöstöyritysten kohteiksi. Saamiemme tietojen mukaan esimerkiksi 6. kesäkuuta 2001 hyökättiin naisen kimppuun Charlemagne-rakennuksen takana ja yritettiin varastaa käsilaukku. Naista potkittiin, kunnes ohiajavan auton äänimerkki säikäytti hyökkääjät. Poliisi tuli paikalle, mutta päällekarkaajien kiinniottamisessa ei onnistuttu, koska miesten tunnistaminen ei ollut varmuudella mahdollista. Samana päivänä mieshenkilön kimppuun oli hyökätty Schumanin asemalla ja hyökkääjien tuntomerkit olivat samat. Näitä tapauksia aiemmin naishenkilön kimppuun oli hyökätty ja häntä oli raa'asti potkittu Rue de la Loi -kadun Maelbeek-metroaseman sisäänkäynnissä. Erityisesti naiset ja myöhään työskentelevät pelkäävät liikkua kyseisellä alueella ryöstöjen ja muiden rikosten vuoksi. 1. Ovatko Euroopan komission asiasta vastaavat tahot tiedottaneet selkeästi paikallisille turvallisuusviranomaisille työntekijöihinsä kohdistuneista rikoksista, tehden samalla selväksi, että tilanne on täysin kestämätön, erityisesti komission naispuolisten työntekijöiden kannalta? 2. Ovatko Euroopan komission asiasta vastaavat tahot selvittäneet, miten paikalliset viranomaiset aikovat korjata alueen turvallisuuspuutteet? 3. Mihin konkreettisiin toimiin Euroopan komissio aikoo ryhtyä parantaakseen työntekijöidensä turvallisuustilannetta? Neil Kinnockin komission puolesta antama vastaus (7. joulukuuta 2001) Komission protokolla- ja turvallisuuspalvelu on täysin tietoinen raporteista, joihin arvoisa parlamentin jäsen viittaa. Vuoden 2001 toukokuun loppupuolella ja kesäkuun alkupuolella Euroopan unionin toimielinten toimipaikkojen läheisyydessä tapahtui joitakin väkivaltaisia hyökkäyksiä. Hyökkääjien kuvaukset vastasivat toisiaan. Uhreina oli myös paikallisia kauppiaita. Nämä ovat kuitenkin suhteellisen irrallisia tapauksia. Käytettävissä olevista tiedoista käy ilmi, että verrattuna muihin Brysselin alueisiin tai muihin Euroopan kaupunkeihin tällaiset hyökkäykset eivät ole kovin tavallisia Euroopan unionin toimielinten korttelissa. Komission protokolla- ja turvallisuuspalvelu on säännöllisesti yhteydessä Belgian oikeusviranomaisiin sekä liittovaltion poliisiin ja paikallispoliisiin, joille se välittää tiedot (paikka, aika, hyökkääjien kuvaus) kaikista ilmoitetuista tapauksista, jotka koskevat Euroopan unionin toimielinten virkamiehiä tai muuta henkilöstöä tai toimielinten käytössä olevia rakennuksia. Tämän tuloksena alueen poliisivalvontaa on lisätty. Poliisipartiot valvovat nyt jalkaisin ja ajoneuvoin tarkoin Cinquantenairen puistosta rue de la Science -kadulle ulottuvaa aluetta ja rue Joseph II -kadulta Léopoldin puistoon ulottuvaa aluetta. Myös liittovaltion ratsupoliisit valvovat näitä kahta puistoa määräajoin. Komission protokolla- ja turvallisuuspalvelulla ei ole valtuuksia toimia komission omien toimitilojen ulkopuolella, mutta se avustaa rikoksen uhriksi joutunutta henkilöstöään. Protokolla- ja turvallisuuspalvelu järjesti tämän vuoden ensimmäisellä vuosipuoliskolla läheisessä yhteistyössä Euroopan unionin muiden toimielinten ja Belgian viranomaisten kanssa luentosarjan, johon sisältyi poliisien pitämiä luentoja sekä väline-esityksiä. Samalla annettiin tietoa rikoksista ja sitä, kuinka välttää niiden uhriksi joutumista. Protokolla- ja turvallisuuspalvelu aikoo sijoittaa piakkoin toimielinten Intranet-sivuille neuvoja rikosten ennaltaehkäisemisestä komission henkilöstölle tarjottuna palveluna.